Defrişările masive şi necontrolate vor fi cercetate de magistraţi specializaţi pe probleme de mediu. Anunţul a fost făcut de procurorul general al României, care spune că pentru a-i pedepsi pe cei care taie ilegal pădurile, judecătorii, dar şi procurorii au nevoie de pregătire specială. România pierde trei hectare de pădure pe oră, din cauza defrişărilor ilegale, arată un raport Greenpeace România, care a monitorizat tăierile în perioada 2013 -2014.

„Lansăm un nou concept de justiţie verde care presupune specializarea unor magistraţi în acest domeniu, realizarea unei reţele de magistraţi specializaţi, ofiţeri de poliţie judiciară, experţi în domeniu şi să se efectueze cercetări ştiinţifice pentru a vedea care sunt instrumentele juridice cele mai eficace pentru a clarifica problematica apărării mediului”, afirmă Augustin Lazăr, procurorul general al României.